
Vurdering av økonomifaget ved Universitetet i Tromsø

I brev datert 08.01.03 oppnevnte rektor Jarle Aarbakke et utvalg som fikk i oppgave å vurdere økonomifaget ved Universitetet i Tromsø (vedlegg 1). Utvalget hadde følgende sammensetning:

Universitetsdirektør Arne Benjaminsen

Rektor Knut Heen, Norges fiskerighøgskole (NFH)

Professor Carl Erik Schulz, NFH

Professor Terje Vassdal, NFH

Høgskoledirektør Ben Schei, Høgskolen i Tromsø (HiTø)

Høgskolelektor Gunnar Ottesen, HiTø.

Utvalget ble gitt følgende mandat:

1. Det skal utrede hvordan man tenker seg å bygge ut fagdisiplinære fordypninger innen økonomifagene ved Universitetet i Tromsø.

2. Det skal utrede muligheter for bedre å bruke bedrifts- og samfunnsøkonomi i samspill med andre fag ved Universitetet i Tromsø.

3. Det skal utrede fremtidig organisering av økonomifagene ved Universitetet i Tromsø, herunder også forholdet til Høgskolen i Tromsø, samt forholdet til andre utdanningsinstitusjoner i landsdelen.

Utvalget hadde fire møter i løpet av våren 2003. Endelig innstilling ble ferdigstilt og sendt på høring til enhetene ved Universitetet i Tromsø, studentstyret og Høgskolen i Tromsø 02.12.03 med høringsfrist 15.01.04 (vedlegg 2). Norges fiskerihøgskole, Det samfunnsvitenskaplige fakultet og Det juridiske fakultet har avgitt høringssvar.

Utvalgets konklusjoner

Undervisningstilbudet i økonomi ved Universitetet i Tromsø er i dag organisert i to hovedretninger. Disse er omtalt i utvalgets innstilling som to søyler, en samfunnsøkonomisk og en økonomisk-administrativ. Den samfunnsøkonomiske søylen utviklet seg gradvis på 1980- og 1990-tallet med bakgrunn i undervisningen i ”fiskeriøkonomi” som ble gitt i det daværende fiskerikandidatstudiet. I dag består studietilbudet av et bachelorgradsstudium, og et mastergradsstudium i samfunnsøkonomi. Denne søylen har dermed et fullt utbygd undervisningstilbud, og har funnet sin form. Utvalget anbefaler imidlertid at studietilbudet i den samfunnsøkonomiske søylen bør spisses mot mikroøkonomiske temaer samt miljø og ressursøkonomi. I tillegg bør undervisningen til en viss grad innrettes mot den faglige spesialiseringen som er i undervisningsstaben.

Den økonomisk-administrative søylen består i dag av følgende to bachelorgradsprogram; bedriftsøkonomi og logistikk (i samarbeid med Høgskolen i Tromsø) og marin bedriftsledelse. Bedriftsøkonomi og logistikk er et 2-årig kandidatstudium ved Høgskolen i Tromsø. Studentene kan ta overgang til Norges fiskerihøgskole etter disse to årene og etter 1-årig påbygningsstudium avlegge en bachelorgrad i bedriftsøkonomi med fordypning i logistikk ved Norges fiskerihøgskole. Utvalget foreslår at denne søylen forlenges med to separate mastergradsprogram; ett for studenter med bachelorgrad i marin bedriftsledelse og ett for studenter med bachelorgrad i bedriftsøkonomi og logistikk. Mastergradsprogrammet som bygger på en bachelorgrad i bedriftsøkonomi og logistikk vil være en utdanning i tråd med Nasjonalt råd for økonomisk administrative fag sin anbefalte rammeplan. 

Utvalget har vurdert muligheten for å etablere en felles mastergrad for bachelorgraden i marin bedriftsledelse og for bachelorgraden i bedriftsøkonomi og logistikk. Dette har vist seg umulig, men ressursknapphet gjør det imidlertid ønskelig med en del fellesundervisning på disse to mastergradsprogrammene.

I utvalgets mandat er det også nevnt at utvalget skal vurdere muligheten for bedre å bruke økonomiemner i samspill med andre fag og programmer ved Universitetet. Utvalget har i den forbindelse særlig vurdert muligheten for å etablere et bachelorprogram i offentlig forvaltning basert på et samarbeid mellom statsvitenskap, juss og økonomi, og en statsautorisert revisorutdanning i et samarbeid mellom Det juridiske fakultet, Norges fiskerihøgskole og Høgskolen i Tromsø.

Utvalget peker også på betydningen av at økonomiemner fortsatt inngår som en hjelpedisiplin i fiskerifagstudiene, men også i organisasjons- og ledelsesstudier .

Opprettelsen av nye mastergradsprogram i den økonomisk-administrative søylen er foreslått utelukkende finansiert ved hjelp av den nye finansieringsmodellen som innebærer en ressursallokering til fagmiljøet ved økt studiepoengproduksjon og ferdige kandidater. 

Utvalget skulle vurdere økonomifagets forhold til de andre utdanningsinstitusjonene i landsdelen. Utvalget har bare sett på samarbeidet mellom Universitetet i Tromsø og Høgskolen i Tromsø. Økonomifaget ved Universitetet i Tromsø har i dag et samarbeid med Høgskolen i Tromsø om en felles utdanning, bachelor i økonomi og logistikk. Utvalget er positiv til dette samarbeidet, og ser for seg at dette samarbeidet kan utvides til også å gjelde andre studietilbud. Et samarbeid om undervisning, særlig på lavere grad, bør utvikles videre.

Høringsuttalelser

Det juridiske fakultet (vedlegg 3)

Det juridiske fakultet mener den videre utviklingen av økonomifaget bør fokusere på de fortrinn Universitetet i Tromsø har, og nevner her spesielt ressursøkonomi. 

Det juridiske fakultet er positiv til et tverrfaglig undervisningssamarbeid mellom økonomifaget og det juridiske fagmiljøet. Fakultetet mener at utvalget har fokusert for ensidig på nytten økonomifaget har av jussfaget, men uteglemt nytten økonomiske fag har for jussutdanningen. Fakultetet foreslår derfor at det bør utvikles emner innen økonomifaget som jusstudenter kan ta.

Fakultetet framhever to områder hvor fakultetet utvikler emner for jusstudenter og jurister, og som også kan være av interesse for studenter i økonomi. På jusstudiets 5. år vil det være valgemner som også kan passe inn som del av mastergradsstudium i økonomi. Fakultetet planlegger også etter- og videreutdanningsemner i offentlig rett og forretningsjuss. Disse etter- og videreutdanningsemnene vil kunne inngå som deler av et mastergradsstudium i økonomifag.

Det samfunnsvitenskaplige fakultet (vedlegg 4)

Det samfunnsvitenskapelige fakultet savner en nærmere drøfting av hva Universitetet i Tromsø vil med økonomifaget. Hva skal for eksempel de forskningsmessige satsningene være? Fakultetet mener at det ikke er tilfredsstillende at faget betraktes som hjelpedisiplin for marine fag. Videre peker fakultetet på at dagens organisering av økonomifaget gjør faget for lite synlig og at organiseringen gir for få synergieffekter i forhold til andre samfunnsfag. Fakultetet ønsker også å realisere et tettere samarbeid med undervisningsmiljøet i økonomi om studietilbud innenfor offentlig forvaltning, internasjonale studier og organisasjon og ledelse.

Norges fiskerihøgskole (vedlegg 5)

Norges fiskerihøgskole slutter seg til hovedinnholdet i innstillingen fra utvalget, men poengterer at økonomifagets primære oppdrag er å ivareta undervisningen innenfor de fiskerifaglige og akvatiske studieprogrammene. Norges fiskerihøgskole påpeker at det ikke kan iverksettes nye studietilbud innenfor økonomisk-administrative fag uten at Norges fiskerihøgskole tilføres ressurser parallelt med en planlegging og etablering av nye fagtilbud. Det faglige samarbeidet med Høgskolen i Tromsø vurderes som positivt og bør videreutvikles. Norges fiskerihøgskole ønsker også et videre samarbeid med andre fakultet om et mulig bachelorgradsprogram i offentlig forvaltning. Norges fiskerihøgskole ønsker å komme tilbake til spørsmålet om høgre revisorutdanning og hva som vil kreves for å få et slikt studium etablert.

Universitetsdirektørens vurderinger

Økonomifaget ble i sin tid opprettet som et hjelpefag til de fiskerifaglige utdanningene ved Norges fiskerihøgskole. Over tid har det vokst fram et ønske fra fagmiljøet i økonomi om å utvikle selvstendige utdanningsprogram innenfor økonomifaget. Samfunnsøkonomi som et fullt utbygd undervisnings- og forskningsfelt er blitt etablert. Til tross for dette er det nok fortsatt en interessekonflikt i diskusjonen rundt økonomifagets stilling ved Norges fiskerihøgskole. Skillelinjene går mellom de som ønsker økonomifaget hovedsaklig som et hjelpefag og de som ønsker å utvikle økonomifaget videre til også å omfatte andre selvstendige utdanninger. Det synes som om utvalget balanserer disse hensyn på en god måte. Utvalgets innstilling er enstemmig. Høringsuttalelsene, også Norges fiskerihøgskoles, støtter hovedpunktene i utvalgets innstilling.

Utvalget foreslår å opprette to separate mastergradsprogram innen den økonomisk-administrative søylen, slik at ferdige kandidater fra de to bachelorgradsutdanningene kan fortsette på mastergrad. Det må være et mål for Universitetet at etablerte bachelorprogram kan føre studentene videre til mastergradsnivå, og senere også doktorgrad. Et eventuelt opptak av studenter til mastergradsstudier høsten 2004 forutsetter at studieplanene er godkjent i universitetsstyret i møte 1. april. Fristen er satt slik for at søkere skal få tilstrekkelig informasjon om studietilbudene før søknadsfristen går ut. Norges fiskerihøgskole må derfor konkret ta stilling til om de skal ha opptak av studenter til disse mastergradsstudiene høsten 2004, og i så tilfelle må endelig avklaring om studieplaner og opptaksgrunnlag komme snart.

Utvalget mener at Universitetet i Tromsø bør søke å etablere en revisorutdanning som et samarbeid mellom Høgskolen i Tromsø, Norges fiskerihøgskole og Det juridiske fakultet. Videre mener utvalget at Universitetet i Tromsø bør arbeide med få etablert et bachelorgradsprogram i offentlig forvaltning som et samarbeid mellom Norges fiskerihøgskole, Det samfunnsvitenskapelige fakultet og Det juridiske fakultet. Universitetsdirektøren ønsker at Norges fiskerihøgskole i samarbeid med Det juridiske fakultet og Det samfunnsvitenskapelige fakultet starter arbeidet med å utvikle et bachelorgradsprogram i offentlig forvaltning. Etablering av en revisorutdanningen ligger lengre fram i tid, og direktøren mener det er for tidlig allerede nå å utarbeide konkrete planer for en slik utdanning.

Samarbeidet med Høgskolen i Tromsø om økonomiutdanningen har vært verdifullt for Universitetets økonomimiljø. Denne utviklingen bør derfor understøttes slik at de to fagmiljøene fortsatt kan oppnå synergieffekter av sitt faglige samarbeid.

Innstilling til vedtak:

1. Universitetsstyret takker utvalget for arbeidet.

2. Eventuelle nye mastergradsprogram innen økonomi med tilhørende studieretninger må legges fram for styret til godkjenning i møte 1.april.

3. Universitetsstyret ber om at Norges fiskerihøgskole tar initiativ til et samarbeid med Det juridiske fakultet og Det samfunnsvitenskapelige fakultet med tanke på en framtidig etablering av et bachelorprogram i offentlig forvaltning.

4. Universitetsstyret ber om at Norges fiskerihøgskole fortsetter samarbeidet med Høgskolen i Tromsø om økonomiutdanninga.

5.  Kostnadene ved eventuelle nye studieprogram innen økonomi forutsettes dekket gjennom programmenes egeninntjening gjennom avlagte studiepoeng og uteksaminerte kandidater.

Tromsø, 11.02.2004

	Arne Benjaminsen
	

	universitetsdirektør
	

	
	Ingrid Bergslid Salvesen

	
	studiedirektør


Vedlegg:

1) Brev fra rektor, datert 08.01.03

2) Brev fra universitetsdirektøren, datert 02.12.03

3) Brev fra Det juridiske fakultet, datert 13.01.04

4) Brev fra Det samfunnsvitenskapelige fakultet, datert 19.01.04

5) Brev fra Norges fiskerihøgskole, datert 22.01.04

Saksbehandler: rådgiver Espen Kristensen, Studieavdelinga.

